**Cu palme verzi**

*Camelia Florescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din două-n două coji de portocale,

Dinspre un vis cam șchiop și deșirat,

Răsar cuvinte-orfane de vocale,

Să-mbrățișeze timpu-n lung și-n lat.

Miroase-a ploaie și-a nepusă masă,

Ochii deschiși captează nemișcări,

Uităm în timp și drumul către casă,

Sub legiuni de riduri și-ntrebări.

E ceasul ars și-mbătrânit de vreme

Și-n case goale fără uși sau grinzi,

Mai prinde sub zăpada ce se-așterne

Să se dospească dorul ce-l aprinzi

Încolăcite fire de tămâie

Și ore dezbrăcate de mister,

Ne mai poftesc la dans să ne mângâie

Cu palme verzi, deschise către cer